臥病喜惠上人李鍊師茅處士見訪因以贈
作者：權德輿
朝代：唐

paragraphs: 沈疴結繁慮，臥見書窗曙。
方外三賢人，惠然來相親。
整巾起曳策，喜非車馬客。
支郎有佳文，新句淩碧雲。
霓裳何飄飄，浩志淩紫氛。
復有沈冥士，遠係三茅君。
各言麋鹿性，不與簪組羣。
清言出象繫，曠跡逃玄纁。
心源蹔澄寂，世故方糺紛。
終當逐師輩，巖桂香氳芬。